1.1. Резервации за ползване на УСОБ – Созопол, УСОБ – Семково и УСОБ – Равадиново се осъществяват в отдел „Социално обслужване“, като желаещите да ползват базите за почивка се групират както следва:

Служители на Технически университет – София (Служители на ТУ) – работещите в ТУ – София, съпруг/съпруга и техните несемейни деца до 19 г. вкл., докторанти и студенти на ТУ – София.

Външни на Технически университет – София (Външни на ТУ) – родители и деца над 19 г. на работещите в университета, пенсионирани служители и преподаватели от ТУ – София, служители от структури на МОН, преподаватели, студенти, докторанти и служители във висши учебни заведения и академични институции.

Външни почиващи – всички неописани по-горе.

1.2. Резервираните апартамент, стая или бунгало се заплащат в касата на ТУ – София или по банков път не по-късно от 20 (двадесет) дни преди датата на настаняване. При неспазване на този срок резервацията се анулира. При плащане по банков път, копие от платежното нареждане се представя в Социален отдел, каб. 1151-3, или се изпраща на електронната поща на отдела: so@tu-sofia.bg. При заплащане на резервация, от отдел СО се издава фактура за заплатените нощувки и карта за резервация, в която първата посочена дата е датата на настаняване, а втората дата – на отпътуване.

1.3. Настаняването е след 14 ч. в деня на първата нощувка. Освобождаването е до 11 ч. в деня след последната нощувка.

1.4. При анулиране на заплатена резервация до 14 календарни дни преди датата на настаняване се възстановява цялата сума. След този срок се възстановяват 80% от заплатената сума за нощувки. В случаите на заплатена стая с пълен капацитет и настаняване на по-малък брой лица, не се възстановява остатъка от заплатената сума за нощувки. При преждевременно освобождаване на стаите/бунгалата за оставащите нощувки суми не се възстановяват, с изключение на случаи на служебно прекратяване на отпуската на служители и преподаватели на ТУ – София, за срок по-голям от два дни, или възникване на форсмажорни обстоятелства, свързани с природни бедствия или аварии.

1.5. При провеждане на групови мероприятия в срок до 30 календарни дни преди датата на настаняване, по банков път се внася депозит в размер на 20 % от общата сума за нощувки (не важи за групи от ТУ – София). При отказ от ползване на резервацията, този депозит не се възстановява.

1.6. Не се допуска настаняване на почиващи в стаите/бунгалата над максималния брой легла в тях.

1.7. Забранено е готвенето в стаите, баните, на балконите и изнасяне на мебели на балконите.
